Jehan, duc de Bourgoingne, conte de Flandres, d’Artois et de Bourgoingne, palatin, seigneur de Salins et de Malines, savoir faisons à tous présens et advenir, nous avoir receue l’humble supplication de noz hommes, femmes, enfans, manans et habitans en nostre ville de Villennes en Duysmois, contenant que come tant à cause du lieu, icelle nostre ville et de leurs héritaiges estans illec come de leurs antécesseurs et devanciers, ils soient noz mainmortables, par quoy leurs biens, honneurs et avancemens s’en deffuient et retardent en plusieurs et diverses manières. Et il soit ainsy que iceulz supplians, désirans ce que toute humaine créature peut et doit désirer et apétir; c’est assavoir franchise et liberté, nous aient très humblement fait remonstrer et informer, que pour la dite mainmorte et aussy qu’ilz sont si près parens qu’à peine pourroient eulx treuver mariaige de l’un à l’autre en nostre dite ville de présent à cent que varles et filles à marier, lesquelx ne treuvent environ d’eulx, nulz qui se vueillent marier en nostre dite ville, ne prendre les filles d’illec. En humblement suppliant qu’attendu que la plus grant partie des dits varles et filles à marier sont jà hommes et femmes parfaiz et deussent avoir grant lignée et qui plus est ne se osent séparer de leurs hostels où ilz sont plusieurs, pour aler d’autre part en notre dite ville tenir leurs mesnaiges come faire pourroient, ainçois se tiennent ensamble sans departir pour avoir la succession l’un de l’autre. Et que se la dite mainmorte estoit ostée, les mesnaiges pourroient se departier et diviser, dont icelle nostre ville se peupleroit et croistroit, et noz rentes en augmenteroient. Mesmement que chascun mesnaige nous doit rentes de blez, d’argent, de corvées et de gelines; c’est assavoir icelle nostre ville, chacun an à la Sainct Remy chief d’ottobre, un muy de froment et un muy d’avoine à la grant mesure de Chastillon. Item, la rente que est de chacun feu qui le peut faire, quatre mesures de froment et quatre d’avoine. Item, chascun feu à Caresme prenant une geline. Item, chacun feu à la Sainct Remy deux solz pour leur franc marchié. Item, chacune charue de la dite ville trois corvées l’an. Item, de chacun feu une corvée de corps en moissons. Item, la prevosté du dit lieu. Item, les impositions et huityesme qui leur sont à très grant charge au regard des choses dessus dictes qui montent par an à cent livres ou plus et pourroient monter et augmenter, se nostre dite ville se repeuploit. Nous, afin que icelle nostre ville se peust peupler, noz foires et marchiés illec et les droiz et prouffiz que y prenons augmenter et acroistre, et les terres labourables qui de présent sont en ruine estre labourées; les voulsissions affranchir et mettre hors de ladite mainmorte, de laquelle eulx et chacun d’eulx sont affectez, tant à cause de leurs diz antécesseurs et devanciers de ce qu’ilz sont extraitz et natifz d’icelle nostre ville et des héritaiges qu’ilz y ont comme autrement. Pour quoy nous eu regard aux choses dessus dénommées, veue l’informacion que sur icelles par nostre bailli de la Montaigne, Jehan de Foissy, par l’ordonnance de nos amez et féaulx les gens de noz comptes à Dijon, ausquelz par noz lettres closes mandé l’avons faire ou faire faire, faite en a esté; oye la relation de noz dites gens des Comptes et d’icelluy nostre bailli de la Montagne. — Considérant aussi que plus grant prouffit nous sera de peupler icelle nostre ville, laquelle se la dite mainmorte en estoit ostée, se pourroit peupler et les dits varles et filles à marier eulx marier, en tant que plusieurs gens yroient y habiter, demourer et y marier leurs enfans et aussi leurs mesnaiges qui se treuvent ensemble, se pourroient séparer et diviser dont noz revenues dessus declarées et autres nostre demaine nous pourroient estre de plus grant prouffit, et noz successeurs qui n’ont esté ou temps passé que feroit au temps advenir la dite mainmorte; et surtout eu grant et meure délibéracion avec plusieurs de nostre Conseil et autres noz officiers. Inclinant à la dite supplication, nos dessus diz hommes, femmes, enfans, manans et habitans en icelle nostre ville de Villenne, ensemble leurs hoirs procrées et à procréer de leurs propres corps et lignée et tous les autres qui pour le temps avenir y résideront et habiteront, et chacun d’eulx; avons de certaine science affranchis et affranchissons, par la teneur de ces présentes, de grâce espécial à tousjoursmais et perpétuelement de la devant dite mainmorte, en ostant, adnichillant et mettant du tout au néant ycelle dès maintenant des hommes, femmes et enfans habitant et qui habiteront en nostre dite ville, par ainsi que toutes et quanteffois qu’eulx ou aucuns d’eulx soient homes, femes ou enfans, se départiront d’icelle nostre ville pour aler demourer ou faire leur résidences autre part; ilz, cellui ou ceulx qui ainsi seroient départiz ou alez, seront et demoureront tant qu’ilz seront et demoureront hors d’icelle nostre ville noz homes, femmes et enfans de mainmorte, ainsi et pareillement qu’ilz estoient par avant ce présent affranchissement. Et parmi ce que les ditz habitans et autres qui pour le temps avenir demouront et habiteront en icelle nostre ville de Villennes, ensemble paieront et seront tenuz de payer chacun an perpétuelement pour et ou lieu de la dite mainmorte, à nous et à noz successeurs, ducs de Bourgoingne ou au chastellain de Villennes, pour et au nom de nous et de noz ditz successeurs, le jour de la feste de Toussainct, oultre et par dessus les dites rentes dessus declarées et autres choses par eulx chacun an à nous deues, la somme de vingt et sept franxs, huit gros, dix et neuf deniers et obole, et le septiesme d’une maille monnoie après, aïant cours come chose réelle dont le dit chastellain sera tenu de faire recepte et despans en ses comptes à compter et commencer le premier terme et paiement à la feste de Toussains prouchain venant. Si donnons en mandement à noz dites gens des Comptes à icellui nostre bailli de la Montaigne et à tous noz autres justiciers et officiers présens et avenir, leurs lieuxtenans et chacun d’eulx, si comme à lui appartiendra, que les devant diz hommes, femmes et enfans, à présent manans et habitans en nostre dite ville de Villennes, ensemble leurs hoirs procrées et à procréer de leurs propres corps et lignée et tous les autres qui pour le temps avenir résideront et habiteront, et chacun d’eulx de nostre présente grâce et affranchissement, facent, souffrent et laissent à tousjours, perpétuelement, plainement et paisiblement joïr et user en et par la manière que dit est, sans les empescher ne molester ou souffrir estre empeschiez ne molestez aucunement au contraire. Et sur ce les diz supplians seront tenuz de bailler au garde de noz lettres et chartres à Dijon, pour et en nom de nous lettre de récépissé et obligation faiz et scellées du séel de nostre chancellerie de Bourgoingne, par lesquelles, ilz pour eulx et leurs ditz hoirs procréez et à procréer de leurs propres corps et lignée prometterons, s’obligeront de payer à nous et à noz diz successeurs chacun an, perpétuellement à icelle feste de Toussains, les diz vingt sept francs, huit gros, dix et neuf deniers obole, le septiesme d’une maille, monnoie déclarée, à cause de la dite mainmorte et come chose réelle, oultre et par dessus les dites rentes et aultres choses chacun an par eulx à nous deues comme dit est ou audit chastellain de Villennes pour et en nom de nous. Lesquelles lettres deuement scellées, voullons estre mises en garde et demourer à mémoire perpétuelle en nostre dit trésor avecque noz autres lettres et chartres. Et afin que ce soit ferme chose et estable à tousjours, nous avons fait mettre nostre scel à ces présentes, sauf en autres choses nostre droit et l’autruy en toutes. Donné à Paris ou mois de mars l’an de grâce mil quatre cent et neuf avant Pasques. Par monseigneur le Duc. J. DE SAULX.